Edwin Bernard Broderick

**Edwin Bernard Broderick** (født 16. januar 1917 i New York City i USA; død 2. juli 2006 i Albany) var katolsk biskop av Albany og deretter leder av Catholic Relief Services.

## Liv og virke
Edwin Bernard Brodericks foreldre var Patrick S. og Margaret M. (*née* O'Donnell) Broderick. Faren var brannkonstabel. Han døde under en messe feiret av sønnen i 1948. 

Han gikk fra 1930 til 1934 på *Regis High School* i New York City. Deretter studerte Broderick filosofi og katolsk teologi i *St. Joseph's Seminary* i Yonkers.

Han ble presteviet den 30. mai 1942 i *St. Patrick's Cathedral* av erkebiskopen av New York, Francis Spellman. Edwin Bernard Broderick ble deretter kapellan ved *Nativity of Our Blessed Lady Church* i Bronx. Fra 1943 til 1947 underviste han ved *Cardinal Hayes High School*. I 1951 fikk Broderick doktorgrad i engelsk ved Fordham University. Samme år ble han direktør for erkebispedømmets radio- og fjernsynssender. Det året ble han også amerikansk representant til Den pavelige kommisjon for fjernsynet.

Fra 1954 til 1964 var Edwin Bernard Broderick privatsekretær av kardinal Francis Spellman. I 1964 ble han rektor for *St. Joseph’s Seminary* i Yonkers.

### Hjelpebiskop i New York
Den 8. mars 1967 utnevnte pave Paul VI ham til titulærbiskop av *Thizica* og til hjelpebiskop i New York. Erkebiskopen av New York, kardinal Francis Spellman, bispeviet ham den 21. april samme år i *St. Patrick's Cathedral* i New York City; medkonsekratorer var New York-hjelpebiskopene Terence Cooke og George Henry Guilfoyle. 

Som hjelpebiskop fortsatte Broderick som rektor for *St. Joseph's Seminary* i Yonkers fram til 1969.
### Biskop av Albany
Den 19. mars 1969 utnevnte Paul VI ham til biskop av Albany. I 1970 sluttet han seg til guvernør Nelson Rockefellers kampanje for statlig støtte til skoler drevet av menigheter. Han satt i komitéen for å granske opprøret i Attica-fengselet i 1971.

### Catholic Relief Services
Edwin B. Broderick trådte tilbake den 3. juni 1976 som biskop av Albany, for å bli direktør for Catholic Relief Services (CRS). Da han tiltrådte sa han at CRS var «den best bevarte hemmeligheten i den amerikanske katolske kirke». I løpet av sine syv år som leder omorganiserte han CRS og økte legfolkets rolle i arbeidet. 

Han sørget for økt oppmerksomheten om CRS i den katolske befolkning i landet; han fikk laget kortfilmer, nye publikasjoner og sto bak tre tv-innsamlingsaksjoner, ledet av kjendiser som Arthur Godfrey, Buddy Hackett, og Trini Lopez. 

I hans tid som leder organiserte CRS redningen av mange flyktninger fra Sørøstasia. Han lanserte også ''Operation Rice Bowl'', et av organisasjonens mest vellykkede programmer. Andre kriser som CRS engasjerte seg i, var borgerkrigen i Angola i 1976, Andhra Pradesh-syklonen i India i 1977 som gjorde to millioner mennesker hjemløse, det kambodsjanske folkemordet under Røde Khmer fra 1975 til 1979, og borgerkriger i Afghanistan og Libanon.

Broderick sluttet i CRS i 1983. Som pensjonist bodde han på Manhattan, inntil han mot slutten var på et sykekjem i Albany.

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Pave Benedikt XV (1854-1922) *1907
* Pave Pius XII (1835-1958) *1917 
* Kardinal Francis Joseph Spellman (1889-1967) *1932
* Biskop *Edwin Bernard Broderick* (1917-2006) *1967

## Referanser